input: KOMMISSIONENS GENNEMFØRELSESAFGØRELSE
  af 19. december 2013
  om de foranstaltninger, som Det Forenede Kongerige har indsendt underretning om, at det agter at vedtage efter artikel 9, stk. 2 og 3, i Europa-Parlamentets og Rådets direktiv 2009/45/EF om sikkerhedsregler og -standarder for passagerskibe
  (meddelt under nummer C(2013) 9225)
  (Kun den engelske udgave er autentisk)
  (EØS-relevant tekst)
  (2013/795/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (1), særlig artikel 9, stk. 4, og
  ud fra følgende betragtninger:
  (1)
  I direktiv 2009/45/EF fastsættes der ensartede sikkerhedskrav for passagerskibe i indenrigsfart, uanset hvilket flag de fører.
  (2)
  Artikel 9, stk. 2, i det nævnte direktiv giver medlemsstaterne mulighed for efter fremgangsmåden i artikel 9, stk. 4, at vedtage bestemmelser med krav, der svarer til reglerne i direktivets bilag I, hvis sådanne tilsvarende krav er mindst lige så effektive som reglerne i bilag I.
  (3)
  Artikel 9, stk. 3, i det nævnte direktiv giver medlemsstaterne mulighed for efter fremgangsmåden i artikel 9, stk. 4, at træffe foranstaltninger, hvorved skibe undtages fra visse bestemte krav, når blot sikkerhedsniveauet ikke derved bliver lavere.
  (4)
  Ifølge artikel 9, stk. 4, skal en medlemsstat, der benytter bestemmelsen i artikel 9, stk. 2 eller 3, underrette Kommissionen om de bestemmelser, den agter at vedtage, så detaljeret, at det godtgøres, at sikkerhedsniveauet fortsat er forsvarligt. Hvis det inden for en periode på seks måneder efter underretningen under anvendelse af proceduren i artikel 11, stk. 2, skønnes, at foranstaltningerne er ubegrundede, forlanges det, at den pågældende medlemsstat ændrer de påtænkte foranstaltninger eller undlader at vedtage dem.
  (5)
  Det Forenede Kongeriges oprindelige underretning af Kommissionen om en national foranstaltning om undtagelser og tilsvarende krav, jf. direktiv 2009/45/EF, artikel 9, stk. 2 og 3, blev sendt den 17. februar 2011. Den 25. marts 2011 anmodede Kommissionen om supplerende tekniske oplysninger og forklaringer til Det Forenede Kongeriges forslag.
  (6)
  Den 19. marts 2013 sendte Det Forenede Kongerige på ny underretning om en national foranstaltning med 21 undtagelser og tilsvarende krav i medfør af artikel 9, stk. 2 og 3, i direktiv 2009/45/EF. Denne underretning træder i stedet for underretningen af 17. februar 2011; den handler hovedsagelig om tekniske og driftsmæssige alternativer til direktivets krav om særlige behov for små passagerskibe i fart ved Det Forenede Kongeriges kyster.
  (7)
  Den 12. juni 2013 anmodede Kommissionen om supplerende oplysninger og tydeliggørelser til ønsket om undtagelser og tilsvarende krav. Kommissionen anførte, at den seksmånedersperiode, der er omhandlet i direktivets artikel 9, stk. 4, regnet fra den oprindelige modtagelse af underretningen, var blevet sat i stå, indtil alle nødvendige oplysninger til afslutning af analysen var modtaget. Det Forenede Kongerige svarede den 13. juli 2013. Den 23. september 2013 mødtes repræsentanter for Kommissionen, Det Europæiske Søfartssikkerhedsagentur (EMSA) og Det Forenede Kongeriges myndigheder for at gå mere i detaljer med denne komplekse sag.
  (8)
  Den 1. oktober 2013 har Det Forenede Kongerige besluttet at trække 11 af de oprindelige undtagelser og tilsvarende krav tilbage. Det Forenede Kongerige har desuden ajourført de resterende undtagelser og tilsvarende krav og tydeliggjort de driftsforhold, under hvilke de ønskede undtagelser vil blive anvendt.
  (9)
  Kommissionen anser ni af de ønskede undtagelser og tilsvarende krav for berettigede, og proceduren i artikel 11, stk. 2, i direktiv 2009/45/EF finder ikke anvendelse på dem.
  (10)
  Den tilbageværende anmodning vedrører kravet i regel III/2.1 i bilag I til direktiv 2009/45/EF om tilvejebringelse af reserveredningsflåder. Denne foranstaltning omfatter en undtagelse og et forslag til tilsvarende krav. Fra kravet i regel III/2.1 ønsker Det Forenede Kongerige at undtage fartøjer i klasse C og D, som er under 24 meter lange og kun sejler under gunstige vejrforhold, ved dagslys og om sommeren, og som højst har 130 ombordværende. Som krav, der svarer til en sådan regel, foreslår Det Forenede Kongerige, at disse passagerskibe medfører redningsflåder til 100 % af de ombordværende og udstyr, der kan flyde på vandet, til 20 %.
  (11)
  Dette tilbageværende ønske om at undtage fartøjer i klasse C og D, som er under 24 meter lange, fra kravet om tilvejebringelse af reserveredningsflåder, jf. regel III/2.1 i bilag I til direktiv 2009/45/EF, kan efter Kommissionens opfattelse ikke accepteres. Det Forenede Kongerige har ikke vist, at sikkerheden ikke forringes under de foreslåede driftsforhold for fartøjer, der kun sejler under gunstige vejrforhold, i dagslys og om sommeren. Desuden har Det Forenede Kongerige ikke påvist, at risikoen for, at en redningsflåde ikke står til rådighed, er lille, og den foreslåede tilsvarende foranstaltning med udstyr, der kan flyde på vandet, til 20 % af de ombordværende er uacceptabel, fordi den indebærer, at de mennesker, der bruger det, vil befinde sig i vandet. I nogle af de områder, der er omfattet af foranstaltningen, kan havtemperaturen i den fastsatte sommerperiode være meget lav, i nogle tilfælde helt ned til 5 °C.
  (12)
  Det er derfor Kommissionens opfattelse, at de påtænkte foranstaltninger vedrørende regel III/2.1 i bilag I til direktiv 2009/45/EF ikke er berettigede.
  (13)
  Foranstaltningen i denne afgørelse er i overensstemmelse med udtalelse fra Udvalget for Sikkerhed til Søs og Forebyggelse af Forurening fra Skibe -
  VEDTAGET DENNE AFGØRELSE:
  Artikel 1
  Det forlanges, at Det Forenede Kongerige undlader at vedtage den påtænkte undtagelse for passagerskibe i klasse C og D på under 24 meters længde fra kravet i regel III/2.1 i bilag I til direktiv 2009/45/EF om, at der skal være reserveredningsflåder, og det foreslåede tilsvarende krav om, at disse fartøjer skal medføre redningsflåder til 100 % af de ombordværende og udstyr, der kan flyde på vandet, til 20 % af de ombordværende.
  Artikel 2
  Denne afgørelse er rettet til Det Forenede Kongerige Storbritannien og Nordirland.
  Udfærdiget i Bruxelles, den 19. december 2013.